Norsk Tipping har fridd til Kulturdepartementet for å få kunne tilby kundene sine tipping på dataspill. Målet er å engasjere en ny generasjon spillere og ikke bli en "bestemor" i spillmarkedet.

– Både Norsk Tipping og Kulturdepartementet er enige om at dette er en riktig satsing for selskapet.

NY GENERASJON SPILLERE: Langberget sier de fortsatt er tidlig i utredningsfasen, men har store ambisjoner. Foto: Vibeke Cederkvist / NRK

Stein Langberget er spesialrådgiver i Norsk Tipping. Han er fornøyd med at de nå satser på e-sport.

– E-sport vil være viktig for en ny generasjon spillere. Derfor ser vi det slik at det har en naturlig plass i vårt spilltilbud.

Heier på de norske ligaene

På gutterommet i Stange sitter attenåringene Imre, Magnus og Lars. Vennegjengen følger ofte med på de største e-sportligaene i Norge. De utelukker ikke at de kommer til å tippe på e-sport når tilbudet kommer.

Lars Røste synes det er bra at e-sport blir inkludert blant andre sportsgrener.

– Jeg kunne tenkt meg å prøve det. Vi får se hva slags spill man kan tippe på.

POSITIVE: Kameratene Imre, Lars og Magnus tror tipping på e-sport vil slå an blant unge. Foto: Vibeke Cederkvist / NRK

Imre Angelo tenker han har bedre sjans til å vinne i tipping på e-sport enn fotball, og at han kan lagene bedre der.

– Jeg tror det vil slå an blant unge. E-sport har blitt kjempepopulært.

Har skapt interne etiske diskusjoner

Det finnes allerede flere utenlandske spillselskaper som tilbyr tipping på e-sport. Norsk Tipping med sitt monopol har til nå holdt seg unna.

Norsk Tipping håper de kan bidra til profesjonalitet innen tipping på spillmarkedet, ved å gå inn som en seriøs aktør.

Selv om ambisjonene rundt e-sport er stor på Hamar, innrømmer Langberget at spesielt ett tema har vært diskutert under prosessen rundt det nye spilltilbudet:

SKYTESPILL: Norsk Tipping har diskutert hvilke etiske dilemmaer skytespill innebærer. Foto: Vibeke Cederkvist / NRK

– Drapsspill og realistiske skytespill er også de mest populære. Det har vært store diskusjoner i Norsk Tipping i forkant om det etiske dilemmaet slike spill innebærer.

Likevel har Norsk Tipping kommet fram til at tipping på e-sport er riktig å tilby. Hvordan detaljene i tippingen skal være, er ikke bestemt enda. Som hva du kan sette pengene dine på og hvordan spilltilbudet blir promotert.

Skeptisk til den unge målgruppen

Magnus Pedersen i Spillavhengighet Norge, sier det vil virke triggende på unge mennesker å få et slik spilltilbud innenfor sitt eget interesseområdet. Han ber Norsk Tipping trå varsomt.

– Vi er i utgangspunktet veldig kritisk til at noen som helst skal tilby pengespill i et slikt marked.

BEKYMRET: Magnus Pedersen i Spillavhengighet Norge ber Norsk Tipping trå forsiktig i e-sport og pengespill. Spesielt på grunn av den unge målgruppen spillene vil nå. Foto: PRIVAT

Spillavhengighet Norge får ofte forespørsler fra fortvilte foreldre som mener barna deres spiller for mye. Pedersens største bekymring er at dette spilltilbudet er rettet mot en ung generasjon.

– Det blir alt for unge mennesker som tidlig kan få et forhold til gambling når de overhodet ikke skal ha det.

Tipping på e-sport skal etter planen lanseres i 2019.